Galdesten fra syge køer transporteres til Asien. Danish Crown har lige afsat 101 gram af slagsen til en kilopris på 43.000 kroner.

Når de danske slagterier skiller oksefileten fra mørbraden, så ender kødudskæringerne fra en ko ofte på de danske middagstallerkener.

Men også galdesten, som opstår efter betændelse i galdegangene eller blærene, havner i visse tilfælde på middagstallerkenen – men det er som oftest i Asien.

Danish Crown har lige haft held til at afsætte 101 gram af slagsens til Hong Kong – til en svimlende kilopris på 43.000 kroner.

- Der er ikke noget, vi har solgt hidtil. Det hænger sammen med, at det ikke er så ofte, at køerne har galdesten. Men efter det her salg er kommet frem i lyset, så er det klart noget, vi vil have fokus på, siger Jacob Rahbek Pedersen, senior manager export hos Danish Crown.

Slagterikæden vil derfor holde bedre øje med galdesten på kreaturslagterierne i ind- og udland.

For at samle de 101 gram galdesten har slagteriet opbevaret stenene i en særlig boks, indtil mængden har været stor nok til et salg.

Bliver brugt rituelt

Dyrlæge og professor fra Københavns Universitet, Henrik Elvang, forklarer, at den høje pris på galdestenene skal findes i en anden madkultur i Asien, hvor man også bruger anderledes varer til eksempelvis medicin.

- I orientalsk medicin har man en anden tilgang end vores. Man sværger til det eksotiske og går ofte ud fra, at noget, der er sjældent, kan kurere diverse sygdomme. Eksempelvis drikker man slangegift mod visse lidelser, lige som mange i Østen mener, at knust horn fra næsehornet kan helbrede forskellige lidelser eller virke fremmende for andre fysiologiske tilstande. Her passer galdesten ind, siger Henrik Elvang til Danish Crown.

Indvolde og grisetæer sendes til Asien

Hos Danish Crown vil man ikke oplyse hvor mange køer, der har galdesten, men det er ’ret sjældent’. At køerne har galdesten, har ikke betydning for sundheden eller resten af kødet, som sælges.

Danish Crown har desuden været i gang med en omstilling af deres produktion, for at kunne sælge mere af dyrene - for det er ikke kun galdestenene, der sendes til Asien.

- Vi er begyndt at forædle vommen, og efter det er eksporten til Fjernøsten steget markant, siger Jacob Rahbek Pedersen.

Han forklarer, at forædlingen går ud på at bearbejde for eksempel indvolde, for at kunne eksportere dem. For virksomheden har det været en investering at omstille produktionen - for salget af blandt andet indvolde begynder nu at give afkast for virksomheden.

Danmark sælger i forvejen store mængder af griseører, grisetæer, grisemaver og griseindvolde til især Kina – men nu er Danish Crown altså også klar til at sælge indvolde og galdesten fra de slagtede køer.